Prins Andrew kan dalk sy lyfwagte kwyt wees | Netwerk24
17 Januarie 2020 06:18
Prins Andrew kan moontlik sy spesiale lyfwagte verloor omdat hy nie meer ’n werkende koninklike is nie.
Prins Andrew Foto: Getty Images
Koningin Elizabeth se middelste seun, wat einde verlede jaar ’n rampspoedige onderhoud met die BBC toegestaan het om sy vriendskap met die veroordeelde seksmisdadiger Jeffrey Epstein te regverdig, is enkele dae ná die onderhoud die geleentheid gegee om self aan te kondig dat hy die koninklike kollig vaarwel roep.
Evening Standard berig die Britse departement van binnelandse sake beveel aan dat sy beskerming afgegradeer word omdat hy nie meer ’n werkende koninklike is nie.
Volgens die middagkoerant het Scotland Yard ’n volledige ondersoek geloods en aanbevelings gedoen.
Die minister van binnelandse sake, Priti Patel, en Boris Johnson, die premier, sal die finale sê hê.
Andrew moes in 2015 sy pos as Brittanje se reisende handelsambassadeur laat vaar weens die omstredenheid van sy besoek aan Epstein in New York – selfs nadat dié vriend van hom tronkstraf weens seksoortredings uitgedien het.
Nadat die onderhoud in November verlede jaar uitsaai is en die koningin en prins Charles dringende samesprekings gevoer het, is Andrew die geleentheid gegee om self aan te kondig dat hy as ’n werkende koninklike uittree.
Andrew het ook besluit om verlede jaar se tradisionele Kersdiens, wat die koninklikes in die St. Maria Magdalena-kerkie op die koninklike landgoed Sandringham bygewoon het, mis te loop om nie die koningin in die verleentheid te stel nie. Hy het wel die vroegoggenddiens bygewoon en is afgeneem waar hy langs Charles stap.
– Bronne: Evening Standard, BBC, verwerk en verkort
Meer oor: Prins Andrew | Veiligheid | Britse Koninklikes | Veiligheidswagte